Lido

AS "Lido" ir Latvijas sabiedriskās ēdināšanas uzņēmums. Tā kapitāldaļas pieder Igaunijas uzņēmumam OÜ Treeland (96 %, īpašnieks Apollo Group) un SIA "K.E.Projekti" (4 %, īpašnieks Gunārs Ķirsons).

"Lido" uzņēmuma grupā ir 13 restorāni un 4 veikali Latvijā (Rīgā un Ādažos), 4 restorāni Igaunijā (Tallinā), gaļas un kulinārijas ražotne, alus darītava un konditoreja Rīgā. Lielākais restorāns ir Rīgā, Krasta ielā 76, un tajā vienlaikus var uzņemt aptuveni 1000 cilvēku, tajā ir atrakciju parks. Tā ir viena no lielākajām guļbūvēm Eiropā.

 Vēsture 
Uzņēmumu 1987. gadā nodibināja Gunārs Ķirsons, kurš 1988. gadā Lāčplēša ielā 53 Rīgā atvēra pirmo restorānu-bāru LIDO, kas darbojās 8 gadus. 
1989. gadā izveidoja kokapstrādes cehu, kur izgatavoja LIDO restorānu un bistro interjera detaļas.
1991. gadā Tirgoņu ielā 6 Vecrīgā atvēra "Balto LIDO", kas darbojās piecus gadus.
1991. gada 9. septembrī uzņēmumu reģistrēja kā SIA "Lido".
1992. gadā Ģertrūdes ielā 54 atklāja "Pirmo bistro" ar iespēju ieturēt maltīti ātri un no vienreizējas lietošanas traukiem. 
1999. gadā Krasta ielā 76 atklāja "LIDO Atpūtas centru".
2003. gadā Atpūtas centru papildināja ar atrakciju parku un slidotavu.
2005. gadā uzņēmuma apgrozījums sasniedza 18,3 miljonus latu.
2012. gada 13. decembrī uzņēmumu pārreģistrēja par akciju sabiedrību. 

2020. gadā Konkurences padome atļāva Amber Beverage Group Holding iegūt kopīgu izšķirošo ietekmi pār AS LIDO, 2021. gadā par AS "Lido" 51 % akciju turētāju kļuva Igaunijas uzņēmējam Ivaram Vendelinam piederošā OÜ Mirrow Institute meitas uzņēmums OÜ Treeland,kas pieder Igaunijas izklaides pakalpojumu un ēdināšanas grupai Apollo Group, kuras mazākuma īpašnieks ir Vendelins. Augustā Igaunijas Konkurences padome atļāva šo darījumu, Latvijas Konkurences padome to atļāva oktobrī.
2023. gada oktobrī Apollo Group meitas uzņēmums OÜ Treeland palielināja līdzdalību "Lido" kapitālā līdz 75 %.

2024. gada 25. janvārī "Lido" paziņoja, ka divos tirdzniecības centros ieviesis robotus trauku savākšanā, lai atvieglotu darbinieku ikdienu. Šādas līdzīgas tehnoloģijas plānots ieviest visā restorānu tīklā.
Finanšu gadā no 2023. gada maija līdz 2024. gada aprīlim AS "Lido" bija 59,71 miljonu eiro apgrozījumu, savukārt peļņa pēc bija 3,03 miljoni eiro, tādējādi tas bijis veiksmīgākais finanšu gads visā uzņēmuma pastāvēšanas vēsturē.
2025. gada 31. janvārī paziņoja, ka OÜ Treeland no SIA "K.E.Projekti" iegādājies 21 % akciju, tādējādi Apollo Group piederēja 96 % kapitāldaļu, bet Gunārs Ķirsons saglabāja 4 % kapitāldaļu un izstājās no uzņēmuma padomes.
2025. gadā jūlijā "Lido" vadība paziņoja, ka par vairāk nekā 40 miljoniem eiro bijušās rūpnīcas "Rīgas Radiotehnika" teritorijā attīstīs jaunas ražotnes, noliktavas un biroja ēku.«Lido» par vairāk nekā 40 miljoniem eiro jaunā tirdzniecības kompleksā Rīgā attīstīs ražošanas ēku lsm.lv 2025. gada 23. jūlijā

 Attēlu galerija 

 Atsauces 

 Ārējās saites 
 Lido vietne

Kategorija:Latvijas uzņēmumi